b'\n_START_ARTICLE_\nLule\xc3\xa5\n_START_SECTION_\nHistorie\n_START_PARAGRAPH_\nDa Lule\xc3\xa5 f\xc3\xb8rste gang blev n\xc3\xa6vnt p\xc3\xa5 skrift i \xc3\xa5ret 1327, l\xc3\xa5 den hvor den nuv\xc3\xa6rende Gammelstad ligger. Landsbyen udviklede sig efterh\xc3\xa5nden til en markedsplads og centrum for et kirkesogn, der dengang omfattede n\xc3\xa6sten hele Norrbotten. Allerede i det 14.\xc2\xa0\xc3\xa5rhundrede blev der bygget en kirke af sten \xe2\x80\x93 den st\xc3\xb8rste nord for Uppsala \xe2\x80\x93 og rundt om kirken opstod der en kirkelandsby._NEWLINE_Byen blev grundlagt i 1621 af Gustav II Adolf og samme \xc3\xa5r fik byen sine k\xc3\xb8bstadsrettigheder. Den gamle havn var for lavvandet, og byens borgere s\xc3\xb8gte derfor om at f\xc3\xa5 byen flyttet, hvilket de fik tilladelse til i 1648. Fra 1649 blev byen flyttet ud til udhavnen som allerede var bygget. Der blev lavet en byplan og bortset fra en opstramning af gaderne i 1790 er den oprindelige byplan bevaret. Man havde dog sv\xc3\xa6rt ved at f\xc3\xa5 byen til at blive st\xc3\xb8rre. Den blev h\xc3\xa6rget af brande 1653 og 1657 og en stor del af indbyggerne flyttede tilbage til Gammelstad og kun gennem statens indgribning kunne indbyggerne tvinges til at flytte tilbage._NEWLINE_Det Bottniska handelstv\xc3\xa5nget forsinkede byens udvikling, og f\xc3\xb8rst efter at det blev oph\xc3\xa6vet 1765 kunne Lule\xc3\xa5 egynde at vokse, men f\xc3\xb8rst meget langsomt. 1805 havde byen 947 indbyggere. 1856 blev byen residensstad i Norrbottens l\xc3\xa4n og havde da omkring 1.400 indbyggere. De f\xc3\xb8rste industrier voksede frem omkring 1860._NEWLINE_11 juni 1887 blev stor dele af byen \xc3\xb8delagt af en brand._NEWLINE_Mellem 1891 og 1895 blev der i Lule\xc3\xa5 bygget blandt andet elv\xc3\xa6rk, politistation og brandstation. Et epidemisygehus blev indviet 1894._NEWLINE_Malmbanen mellem G\xc3\xa4llivare og Lule\xc3\xa5 stod f\xc3\xa6rdig i 1888 og byen blev dermed udskibningshavn for jernmalm fra Malmberget. Indenfor en kort tid opstod der nye forst\xc3\xa6der, som Bergvikene, Svart\xc3\xb6staden, Skurholmen og Bergn\xc3\xa4set. Svart\xc3\xb6staden og Skurholmen blev en del af byen i 1933. Parallelt med havnens udvidelse voksede Lule\xc3\xa5 som industriby, med etableringen i 1887 af et v\xc3\xa6rft med tilh\xc3\xb8rende v\xc3\xa6rksteder, 1906 et st\xc3\xa5lv\xc3\xa6rk i Karlsvik, 1912 Statens J\xc3\xa4rnv\xc3\xa4gars v\xc3\xa6rksteder i Notviken og en papirfabrik i Karlsh\xc3\xa4ll. 1902 grundlagdes Lule\xc3\xa5 Teglv\xc3\xa6rk som l\xc3\xa5 i Marieberg i S\xc3\xb6dra Sunderbyn og 1908 Lule\xc3\xa5 Bryggeri, og 1926 Munksunds AB._NEWLINE_1943 \xc3\xa5bnede Norrbottens J\xc3\xa4rnverk AB et st\xc3\xa5lv\xc3\xa6rk p\xc3\xa5 Svart\xc3\xb6n, som i 1950erne havde 1.500 ansatte._NEWLINE_Fra 1940 til 1980 var Lule\xc3\xa5 en af Sveriges hurtigste voksende byer. I denne periode blev der ogs\xc3\xa5 bygget flere nye boligkvarterer. Lule\xc3\xa5 tekniske universitet startede i 1971 p\xc3\xa5 halv\xc3\xb8en Pors\xc3\xb6n, dengang under navnet H\xc3\xb8jskoleenheden i Lule\xc3\xa5. Efter kommunesammenl\xc3\xa6gningen i 1969 blev n\xc3\xa6romr\xc3\xa5derne Gammelstad og Bergn\xc3\xa4set en del Lule\xc3\xa5 by.'